১৮ মাস ধরে বেতন নেই মৎস্য নিগমের অস্থায়ী কর্মীদের

বীরভূম: পুজোর মুখে বেতন বন্ধ। ১৮ মাস ধরে মিলছে না স্যালারি। অফিসে তালা বন্ধ করে বিক্ষোভ কর্মীদের। রাজ্য মৎস্য উন্নয়ন নিগমের অধীনে থাকা বীরভূমের বল্লভপুর ফিসারিস প্রজেক্ট দফতরের ঘটনা। পশ্চিমবঙ্গ সরকারের মৎস্য দফতরের অধীনে থাকা বীরভূমের বল্লভপুর ফিসারিস প্রজেক্ট নিগমে এই ছবি ধরা পড়ল। রাজ্য়ের একাধিক জেলাতে এই পরিস্থিতি ধরা পড়েছে।

শান্তিনিকেতন লাগোয়া ফিশারিজ দফতরে অস্থায়ীভাবে কর্মরত রয়েছেন প্রায় ৭৪ জন কর্মী। বিগত ১৮ মাস ধরে বেতন নেই। পশ্চিমবঙ্গ সরকারের মৎস্য দফতর বেতন থেকে বঞ্চিত করে রেখেছে এই সমস্ত কর্মীদের। হাতে মাত্র কয়েকটা দিন। তারপরই বাঙালির শ্রেষ্ঠ উৎসব দুর্গাপুজো। অথচ দীর্ঘ ১৮ মাস ধরে কোনও বেতনই দেওয়া হচ্ছে না। এই অভিযোগ তুলে এবার সরকারি দফতরে তালা বন্ধ করে বিক্ষোভ কর্মীদের।

আরও পড়ুন: ২ অধ্য়াপকের বিরুদ্ধে কুপ্রস্তাবের অভিযোগ, বিক্ষোভে বিশ্বভারতীর পড়ুয়ারা

বল্লভপুর ফিসারিস প্রজেক্টের অধীনে থাকা কর্মীদের দাবি, বিগত তিন বছর ধরে পশ্চিমবঙ্গ সরকারের মৎস্য দফতরের অধীনে থাকা ফিসারিস প্রজেক্ট চলছে। কিন্তু মৎস্য দফতররের এই প্রজেক্টে থাকা কর্মীরা দীর্ঘ ১৮ মাস ধরে বেতন পাচ্ছেন না। খুব স্বাভাবিকভাবেই বাধ্য হয়ে তাঁরা অফিসে তালা বন্ধ করে বিক্ষোভে নেমেছে। জেলাশাসক থেকে শুরু করে স্থানীয় মন্ত্রী মৎস্য দফতরের সেক্রেটারি এবং মন্ত্রীকে জানিয়েও কোনও সুফল হয়নি।

এ বিষয়ে বিজেপির কেন্দ্রীয় নেতা অনুপম হাজরা বলেন, রাজ্য সরকারের মৎস্য দফতরের অধীনে থাকা বীরভূমের পাঁচটি প্রজেক্টে মোট ৩০০ জন কর্মীরা ১৮ মাস ধরে বেতন পাচ্ছেন না।